Chartreuse: un elixir de llarga vida

Malgrat que a 'Mata'm' hi ha una fugaç escena de vaquers, estil spaghetti western, obra del dramaturg, actor i director Manel Dueso (Sabadell, 1953), i malgrat que un dels personatges ofereix diners a un altre per obtenir el do de la mort, la cosa no té res a veure amb aquella pel·lícula de Sergio Leone, 'Per qualche dollaro in più', aquí malgirbada amb el títol 'La muerte tenía un precio' i més que popular per la banda sonora xiulada d'Ennio Morricone. 

Malgrat que en la trama es fa una nostàlgica apologia del Chartreuse, el verd, un dels licors més elegants i reconfortants de les prestatgeries casolanes, el que l'autor vol recordar no és que el Chartreuse en qüestió, herència dels monjos francesos de la cartoixa parisenca de Vauvert, es va destil·lar i embotellar aquí mateix, a Tarragona, des del 1904 fins al 1989, sinó que el licor fet de la combinació de les herbes secretes, que només saben tres monjos, és considerat un elixir de llarga vida.

Vida i mort, doncs, són els dos eixos sobre els quals rebota aquesta peça literàriament molt ben escrita per Manel Dueso —un autor desaprofitat potser perquè per generació no forma part de la colla de la nova dramatúrgia catalana— i teatralment molt ben interpretada pel quartet de luxe escollit en aquesta posada en escena, amb una perfecta escala generacional de dalt a baix: Boris Ruiz, Francesc Orella, Aurea Márquez i Carlota Olcina.

'Mata'm' és una obra d'humor negre i també de moments de tendresa. Però també és una obra que destil·la, com el Chartreuse, els estats anímics de cadascun dels quatre personatges: Arnal (Francesc Orella) és el propietari d'un pub que ha decidit abaixar la persiana del local —l'espai tancat on té lloc tota la trama— i que, a més, vol posar data de caducitat a la seva vida. No es pensin els espectadors que amb això es desvela ara i aquí el secret de l'obra perquè sabran, només fer-se el fosc inicial —primera escena—, que hi ha un mort i que el mort és l'Arnal. 

Al seu voltant, gira en Bastero (Boris Ruiz) un expresidiari que ha pagat condemna per haver assassinat la seva dona, afamat per trobar ara una dona que li doni una mica d'amor, i a qui l'Arnal oferirà dones i diners, a canvi que premi el gallet i executi la seva mort en el dia i l'hora acordada pels dos. Entre ells, hi ha Chirli (Aurea Márquez) una exprostituta, ara ja viuda de l'Arnal, que es mou entre la seva passió pel marit perdut i la feblesa pels desitjos carnals d'en Bastero. I, la més jove del quartet, Devita (Carlota Olcina), filla de l'Arnal i la Chirli, amb somnis de ballarina, amb un Déu al cos que no dissimula ni la falsa modèstia i amb aspiracions de ballar aviat a Nova York davant de qui mani més, ja sigui l'alcalde, el president o qualsevol rei.

L'obra, més que amagar un desenllaç sorprenent, es va paladejant durant una hora i mitja, amb un llenguatge molt polit i un cert aire simbòlic de Dirty realism, de decadència moral i social, sense valors. Manel Dueso mou els personatges endavant i endarrere en el temps i estructura el muntatge bàsicament en diàlegs de parella i en solos que no es poden considerar monòlegs, però que demanen que qui els interpreta tingui la capacitat actoral que desprenen els quatre protagonistes.

Tots quatre, doncs, tenen l'oportunitat de mantenir petits duels mà a mà i també d'enfrontar-se sols davant el perill, ja sigui amb el diàleg interior de l'Arnal amb el seu doble invisible, els passos de ballet somiats de la Devita, l'enyorança de la passió apagada de la Chirli o el rèquiem per una mort ben pagada amb retorn inclòs a la garjola d'en Bastero.

'Mata'm' és una excepció teatral singular entre la collita més recent de l'escena catalana que els interessats en el sector no s'haurien de perdre per descobrir que hi ha encara noves veus com la de Manel Dueso ni que vinguin d'abans que s'inventés la nova dramatúrgia catalana.

Andreu Sotorra. Clip de Teatre, 12 juliol 2014.

______________________________________________________
¿Quina raó hi ha per deixar de viure?

Una oportunitat desaprofitada. El repartiment de Mata'm augurava una peça amb molts plecs. Però no. Cal dir que Francesc Orella salva bé el seu monòleg. Que Boris Ruiz aconsegueix atrapar amb un personatge invisible (d'aquells que freguen la cinquantena i que no tenen gaire interès a ser vistos, volen passar desapercebuts, refugiats al seu cau). Que Carlota Olcina diverteix ballant puntualment amb l'enèssim paper de nena (porta mitja vida en aquest paper quan s'ha vist que té caràcter per a personatges de major edat) sabent que té un talent innat, que en realitat és d'una ingenuïtat divertida. I que Àurea Márquez no troba el seu lloc de Shirley, lamentablement.
La trama és, aparentment, prou senzilla: un home cansat de viure li demana a un antic amic que el mati. Així, ell no s'embrutarà les mans de pòlvora i l'altre podrà tornar a la presó, on se sent com a casa. Pel camí, Dueso podria indagar en quina raó hi ha per deixar de viure i, a sobre, per no ser capaç d'acomiadar-se un mateix. Però el text, per moments d'una poesia que sona ampul·losa, només insinua, no hi ha prou elements perquè l'espectador pugui fer-se una composició de situació.
L'estructura de l'obra (es presenta desordenada, tot i que només sigui un recurs, no serveix per amagar o mostrar res que no sàpiga l'espectador) i l'espai central són atractius. Però el decorat d'una doble barra que va transformant l'espai només serveix per marcar canvis d'escena. Que són continus per garantir el poc ritme de l'acció. Els actors no tenen ben resolt actuar a dues bandes. Ho fan de cara a una banda o de cara l'altra. No hi ha una raó (que no sigui la disponibilitat de la Villarroel actual) que ho justifiqui. I disposar de públic que es mira, cara a cara, és una oportunitat per a desplegar altres jocs dramatúrgics. Res, potser aixo sí que anirà millorant durant les següents funcions.
Jordi Bordes. Recomana, 7 juliol 2014.

______________________________________________________

Una tremenda confusió

En surts capficat en una tremenda confusió. Com t'agradaria que t'hagués agradat! Passen les hores i el núvol no s'esvaeix. Aixeques un castell de cartes amb tots els arguments a favor i de manera obstinada la construcció cau. 'Mata'm' és un text molt especial de Manel Dueso, autor i director. No s'assembla a res i ningú del que ara s'etiqueta com a dramatúrgia catalana. Bukowski barrejat amb un lirisme desbocat. Combinació estranya.
L'efecte és impredictible, va des de l'exquisit a l'indigerible, i tot alhora. L'anècdota és fantàstica, com els personatges al límit; el temps complex i la ironia notable, i Boris Ruiz triomfa dins un personatge fet a mida, com la nimfa Carlota Olcina. Una carta i una altra carta per aixecar una bona crítica, però el conjunt no se sosté, potser debilitat per tots aquells factors que en principi fan de 'Mata'm' una obra diferent.

Juan Carlos Olivares. Time Out, 11 juliol 2014.
______________________________________________________
Un camí irregular i insegur

Quatre intèrprets de primera es barallen amb un text escrit i dirigit per Manel Dueso esquitxat d’alts i baixos: moments poètics d’intensitat elevada i íntima emoció barrejats amb escenes superficials i desmarxades que s’estoven en la vulgaritat. L’autor i director no ha trobat el to, i recorre un camí irregular i insegur. Hi ha bons materials i bona fusta. Hi manca la saó.
Francesc Massip. Recomana, 15 juliol 2014

______________________________________________________  

Una intrascendència sense malícia ni mordent

Les tragicomèdies més inquietants sempre són aquelles que no es decanten obertament pel vessant amable ni per les esgarrinxades emocionals de la tragèdia. És a dir, les que proposen un empat rigorós entre el somrís i la llagrimeta. Ara bé, quan l'artifici argumental convida l'espectador a desconnectar dels esdeveniments, allò que en principi té tots els ingredients d'una història tragicòmica, es pot dissoldre en una barrila lleugera i evanescent. I Mata'm, de Manel Dueso –qualificada de comèdia negra– és un producte d'aquesta mena: una intranscendència sense malícia ni és mordent, que si bé confirma la inventiva de l'autor, se situa a anys llum d'aquell drama seu, impressionant, que va ser Sara i Simon, estrenat el 1996.

En Bastero (Boris Ruiz), un delinqüent que voldria tornar a la presó d'on ha estat alliberat; l'Arnal (Francesc Orella), un home de mitjana edat, cansat de viure, i que veu en Bastero la solució definitiva al seu problema; la Devita (Carlota Olcina), la seva filla, que aspira a triomfar com a ballarina en un musical americà i la Chirli (Àurea Márquez), una exprostituta, són els quatre personatges de Mata'm, obra que ha estat dirigida pel mateix autor. Per posar una engruna d'enigma a la història, Dueso ha alterat la linealitat del relat, i exposa fets que encara no s'han esdevingut. Naturalment, de mica en mica tot encaixarà, fins a l'escena final que l'espectador ja haurà entrevist.

Amb els noms entre parèntesi, el lector s'haurà fet càrrec de la qualitat del repartiment d'un dels títols del Grec 2014 que gaudeixen d'una llarga presència a la cartellera, en aquest cas, fins el 3 d'agost. A mi em fa l'efecte que els quatre intèrprets de Mata'm actuen per sota de les possibilitats. Cap d'ells, certament, no acusa cap mena de dèficit, ni el més lleu, però de tots quatre es poden recordar treballs recents de més lluïment. No sé si a causa d'això o com un gest generós de l'autor-director, Dueso ha escrit per Francesc Orella, aquest gran actor, una escena en solitari, en la qual, el personatge d'Arnal, que clama perquè l'enviïn a l'altre barri, mig es baralla mig dialoga amb la seva consciència. És una pantomima molt breu però sensacional que l'altra nit va suscitar una irreprimible ovació.
Joan-Anton Benach. La Vanguardia, 16 juliol 2014.

______________________________________________________

